Sklep G 6/2011
Datum: 2011-05-24T02:00:00.000+02:00
ecli: ECLI:SI:VSRS:2011:G.6.2011.1
sodisce: Vrhovno sodišče
oddelek: Gospodarski oddelek
podrocje: USTAVNO PRAVO
institut: prevzemi - razlaga zakona - nejasna zakonska določba - prekinitev postopka sodnega varstva - začetek postopka za oceno ustavnosti - avtentična razlaga zakona

## Jedro

Določba drugega stavka drugega odstavka 75. člena ZPre-1 je po oceni Vrhovnega sodišča nejasna, na kar nenazadnje kaže tudi sprejeta Avtentična razlaga. Vendar pa je po oceni Vrhovnega sodišča (v dejanskem in časovnem pogledu) nejasna do tolikšne mere, da njene ustavno skladne uporabe ne omogoča niti Avtentična razlaga kot sestavni del zakona. Zato je Vrhovno sodišče prekinilo postopek sodnega varstva zaradi začetka postopka za oceno ustavnosti.

## Izrek

Postopek sodnega varstva se prekine.

## Obrazložitev

Dosedanji potek postopka.

1. Agencija za trg vrednostnih papirjev (v nadaljevanju Agencija) je z uvodoma navedeno odločbo (priloga A9) z dnem dokončnosti te odločbe tožnici prepovedala uresničevati glasovalne pravice v ciljni družbi A. d. d. (v nadaljevanju ciljni družbi), in sicer iz 442.705 delnic z oznako ABKN oziroma 6,15-odstotnega deleža njenih delnic z glasovalno pravico, dokler skupaj z Z. T. d. d., S. d. d., M. d. d., in L. d. d., ali ena od njih v imenu in za račun vseh ali pa več od njih v imenu in za račun vseh ne dajo prevzemne ponudbe za delnice ciljne družbe, v skladu z Zakonom o prevzemih, ali dokler ne odtujijo delnic ABKN, tako da prevzemnega praga ne bodo več dosegale skupaj, ena ali pa več od njih (I. točka izreka), medtem ko je ciljni družbi pod enakimi pogoji prepovedala uresničitev glasovalnih pravic navedenih družb (II. točka izreka).

2. Tožnica je zoper navedeno odločbo začela postopek sodnega varstva po Zakonu o trgu finančnih instrumentov (v nadaljevanju ZTFI), in sicer s tožbo pri Vrhovnem sodišču. 3. Toženka je na tožbo odgovorila. Podala je svoja pravna naziranja ter predlagala zavrnitev tožbe.

4. Vrhovno sodišče je s sklepom G 6/2011-10 z dne 28. 3. 2011 zavrnilo zahtevo tožnice za odložitev izvršitve izpodbijane odločbe oziroma izdajo ureditvene začasne odredbe.

5. Državni zbor Republike Slovenije (v nadaljevanju Državni zbor) je na seji 4. 5. 2011 sprejel Avtentično razlago drugega odstavka 75. člena in 63. člena v povezavi z drugim odstavkom 75. člena Zakona o prevzemih (ORZPre75) (v nadaljevanju Avtentično razlago). Objavljena je bila v Ur. l. RS, št. 35 z dne 13. 5. 2011. Prekinitev postopka.

6. ZPre-1 v drugem stavku drugega odstavka 75. člena določa, da morajo dati osebe, ki dosegajo ali presegajo prevzemni prag iz 7. člena tega zakona (ki je enak 25-odstotnemu deležu glasovalnih pravic v ciljni družbi), ne dosegajo ali presegajo pa končnega prevzemnega praga (ki je enak 75-odstotnemu deležu glasovalnih pravic v ciljni družbi), »prevzemno ponudbo v skladu s tem zakonom, če po uveljavitvi tega zakona [11. 8. 2006] nameravajo pridobiti vrednostne papirje ali druge pravice, ki se upoštevajo pri določitvi deleža glasovalnih pravic po 6. členu tega zakona, in če se s tem poveča njihov delež glasovalnih pravic, razen če prevzemnega praga iz 7. člena tega zakona ne dosegajo več«.

7. Navedena določba je po oceni Vrhovnega sodišča nejasna, na kar nenazadnje kaže tudi sprejeta Avtentična razlaga. Vendar pa je po oceni Vrhovnega sodišča (v dejanskem in časovnem pogledu) nejasna do tolikšne mere, da njene ustavno skladne uporabe ne omogoča niti Avtentična razlaga kot sestavni del zakona.

8. Zato je Vrhovno sodišče v skladu s 156. členom Ustave Republike Slovenije in drugim odstavkom 23. člena Zakona o ustavnem sodišču (ZUstS) prekinilo postopek sodnega varstva zaradi začetka postopka za oceno ustavnosti drugega stavka drugega odstavka 75. člena ZPre-1 (v povezavi z Avtentično razlago).

9. Prekinjeni postopek se bo nadaljeval po odločitvi Ustavnega sodišča.